Kragpale veroorsaak moles - Infrastructure - Windhoek Express
Wednesday, October 17th, 2018 11:17:26
Kragpale veroorsaak moles
Die pale is sowat 8 meter van die huis af. Foto verskaf
'n Inwoner van Olympia het onlangs wakker geword met twee massiewe elektriese pale voor hulle slaapkamer – iets wat talle inwoners van daardie area ernstige kommer.
"Volgens my navorsing is dit onwettig om só 'n kragpaal naby huise op te rig," het die inwoner gesê. Sy het aan Windhoek Express gesê die kabels moet eintlik ondergrond wees, "maar dit blyk die kontrakteurs wil geld spaar ten koste van lewens".
Volgens internasionale navorsing kan elekromagnetiese strale verskeie gesondheidsprobleme veroorsaak, insluitende onvrugbaarheid en kanker. "Veral leukemie word by kinders gediagnoseer," het sy gesê.
Sedert konstruksiewerk vir die nuwe verbypad tussen Olympia en Kleine Kuppe begin het, is dit vir almal net 'n kopseer. "Ons kan nie ons huis verkoop nie, want die eiendomswaarde in hierdie gebied het aansienlik gedaal," sê sy. Benewens die feit dat niemand eiendom wil besit langs 'n verbypad nie, sit sy nou boonop ook met die probleem dat niemand eiendom gaan koop onder 'n lewensgevaarlike kragpaal nie.
"Ons probeer die huis in die mark sit, maar as belangstellendes by die straat afry en die pale sien, dan draai hulle sommer om," sê 'n buurman. Van die inwoners voel hulle sal eerder 'n huurhuis in 'n ander area soek, "want hoe lank moet mens aan hierdie elektromagnetiese strale blootgestel word voor daar skade is? Met klein kinders kan mens net nie die risiko waag nie."
'n Prokureursbrief is reeds in middel April aan die ministerie van die omgewing en toerisme, sowel as aan die Stadsraad gestuur. Daarin word uitgelig dat die ministerie op 18 Januarie 2012 'n kennisgewing uitgereik het van 'n lys aktiwiteite wat nie sonder 'n omgewingsklaringsertifikaat kan voortgaan nie. Van dié aktiwiteite sluit die oordrag en toevoer van elektrisiteit in.
Volgens die brief mag hierdie kragpale nie sonder die uitreiking van 'n omgewingsertifikaat opgerig word nie. Beide die ministerie en munisipaliteit is gevra om 'n sertifikaat as bewys te lewer, maar die klaer het nog niks ontvang nie.
Munisipale planne vir die 11kV oordraglyne wat 6 November 2017 gedateer is en wat op 26 April aan die prokureurs gestuur is, dui daarop dat die voorgestelde planne nie goedgekeur is nie.
Voorts blyk dit dat volgens munisipale reëls, hierdie soort kragpale minstens 50 meter van huise en ander strukture opgerig mag word. Dié afstand is onder andere om te verhoed dat dit nie op huise sou val indien dit omval nie. Volgens inwoners is hierdie pale egter sowat 8 meter van hul huise af opgerig.
Hoewel die verbypad reeds in 1970 beplan is en 'n volhoubaarheidstudie in 1999 gedoen is, kon Windhoek Express nie vasstel of die oprigting van die kragpale deel van die aanvanklike beplanning was nie. Geen inligting of hierdie pale tydelik of permanent is, kon voor druktyd bekom word nie.
Die voorgestelde voltooiingsdatum van die verbypad is einde 2019. Indien Mandume Ndemufayo rylaan aan die verbypad gekoppel word en Sam Nujoma rylaan verleng word, kan hierdie projek moontlik eers in 2020 voltooi wees.
Beide die munisipaliteit en die projek se kontrakteurs is vir kommentaar genader, maar geen reaksie is teen druktyd ontvang nie.